En dømt morder ber om å få skrifte dagen for henrettelsen. Han får besøk av en gammel venn, fader Flanagan (spilt av Spencer Tracy) som driver et hjem for fattige mennesker i Omaha i Nebraska. Flanagan får høre den dødsdømte mannen beskrive sitt uutholdelige liv helt fra han vokste opp uten foreldre eller venner i statlige institusjoner. Flanagan forsøker å tilby ham litt trøst og visdom. På toget tilbake til Nebraska får Flanagan en åpenbaring – som gjenspeiles i at ordene fra den dødsdømte spilles av på nytt – som styrker han i overbevisningen om at han må vie sitt liv til å hjelpe nødstedte og trengende.